Ma, seun dood in huis aangetref(Argieffoto: SA Polisie) ’n Ma en haar volwasse seun is dae gelede vir die laaste keer lewend gesien voordat hul liggame Sondagoggend in ’n huis in Mataffin buite Nelspruit gevind is. Die 44-jarige ma se liggaam is op die vloer onder ŉ bed aangetref. Haar kop was met ’n plastiese sak bedek en sy het ’n sigbare besering aan haar skouer gehad. Haar 28-jarige seun se liggaam is in die motorhuis met steekwonde gevind. Brig. Selvy Mohlala, woordvoerder van die polisie, sê die polisie is vanoggend omstreeks 08:35 na die oorledenes se huis om ondersoek in te stel nadat hulle inligting ontvang het oor ’n slegte reuk by dié huis. Die deur van die huis was by hul aankoms toegetrek maar nie gesluit nie. Die polisiebeamptes het die huis binnegegaan en op die vrou se liggaam afgekom. Die bure het aan die polisiebeamptes vertel dat die vrou saam met haar seun in die huis woon. Albei is Donderdag vir die laaste keer lewend gesien. Die polisie ondersoek nou twee aanklagte van moord. Enigeen met inligting rakende moontlike verdagte(s) word versoek om die polisie se Stop Misdaad-nommer by 08600 10111 te kontak. Alle inligting sal vertroulik hanteer word.